*VEGA og Live Nation præsenterer:*

**Kurt Vile vender tilbage til VEGA**

*Kongen af amerikansk slackerrock og en af nutidens bedste sangskrivere, Kurt Vile, vender med sit band The Violators tilbage til Store VEGA d. 16. oktober.*

Med årene har Kurt Vile udviklet sig til en af USAs bedste sangskrivere og guitarister. Han er kendt for sin uhøjtidelige stil og rækken af lo-fi slackerrock-album, men også for sin rørende sangskrivning og kærlighed til klassisk amerikansk rock.

Viles seneste soloalbum *b’lieve I’m goin down* fra 2015 føles som en lunge fuld af frisk luft. Et amerikansk håndtryk, som strækker sig fra østkysten til vestkysten. Lyden emmer af den klassiske singer/songwriter-tradition og viser på allerflotteste vis, hvad det er, der gør Viles musik så særlig.

*”I wanted to get back into the habit of writing a sad song on my couch, with nobody waiting on me. I really wanted it to sound like it’s on my couch - - not in a lo-fi way, just more unguarded and vulnerable”.*

*b’lieve I’m goin down* er en sammenhængende akustisk oplevelse, hvor Vile har eksperimenteret med instrumenter, som banjo, piano, lapsteel-guitar, orgel, horn og synthesizer. Albummet er den produktive 38-årige musikers sjette fuldlængdealbum. Hans tidligere album vekslede mellem delikat akustisk fingerspil og mere rockede guitarpassager. På Viles seneste par album har de to retninger mødtes i en varm, drømmende enhed, hvor sangskrivningen får lov at udfolde sig.

**Stærk solokarriere**

Inspirationerne hos Kurt Vile tæller lo-fi og slackerrock-ikoner som Beck og Pavement men også guitarrockens legendariske sangskrivere som Neil Young og Bruce Springsteen.

Folk-rock-musikeren er en yderst arbejdsom herre. Siden debuten *Constant Hitmaker* fra 2008, har han udgivet ikke mindre end 6 ep’er og hele 7 album. Seneste udgivelse er albummet *Lotta Sea Lice* fra 2017, som er et samarbejde med den australske sangerinde og guitarist Courtney Barnett.

Philadelphia-fødte Kurt Vile nåede ud til et større publikum i The War on Drugs og delte i en periode sin tid mellem solokarrieren og bandet. Senere besluttede Vile at prioritere soloarbejdet og brød stort igennem med det anmelderroste 2011-album *Smoke Ring for My Halo*, hvorfra Vile især overvandt mange hjerter med ”Baby’s Arms”.

**Fakta om koncerten:**

Kurt Vile & The Violators (US)

Tirsdag d. 16. oktober kl. 20.00

Store VEGA, Enghavevej 40, 1674 København V

Billetpris: 255 kr. + gebyr

Forsalget starter torsdag d. 26. april kl. 11.00 på vega.dk, livenation.dk og Ticketmaster